鄭昂用岑参太白胡僧歌韻作楞伽室老人歌寄杲老
作者：呂本中
朝代：宋

paragraphs: 楞伽室中絕皂白，去天何止三百尺。
只今更住最高峰，齋無木魚粥無鐘。
已將虎兕等螻蟻，更許蛙蚓同蛟龍。
聞道說禪通一線，爲爾不識楞伽面。
一生强項我所知，氣壓霜皮四十圍。
世人未辨此真僞，敢向楞伽論是非。
諸公固是舊所適，鄭髯從之新有得。
欲將此意向楞伽，但道鵠烏同一色。